Source: http://www.bihon.ro/duelul-leilor-in-cupa-romaniei/1370219
Timestamp: 2017-08-20 08:19:17+00:00

Document:
Duelul „leilor” în Cupa României - BIHON
Duelul „leilor” în Cupa României
la	7. ianuarie 2014 13:54
Baschetbaliştii orădeni îşi doresc să treacă de BC Timişoara FOTO: ROLANDFOTO
CSM Oradea dispută miercuri de acasă cu BC Timişoara, din „sferturile” Cupei la baschet masculin.
CSM Oradea şi BC Timişoara se întâlnesc miercuri seară la Arena „Antonio Alexe”, cu începere de la ora 19:45, în prima manşă din cadrul sferturilor de finală ale Cupei României la baschet masculin.
BC Timişoara a constituit de-a lungul anilor o adversară care ne-a pus multe probleme, raportul victoriilor în cele 20 de întâlniri directe din Liga Naţională şi din Cupa României fiind de 14-6 în favoarea timişorenilor. În cupă, BC Timişoara a trecut de două ori de CSM Oradea. Echipa noastră nu a mai dispus pe teren propriu de BC Timişoara din 11 decembrie 2010. Antrenorul Cristian Achim nu pune însă preţ pe statistică sau pe aşa-zisele complexe. „Statistica meciurilor directe nu ne interesează şi nu contează. Au existat şi alte echipe în faţa cărora pierdeam cu regularitate şi acum nu ne mai temem de ele. Contează doar situaţia actuală. Noi jucăm acum de fiecare dată la victorie”, afirmă tehnicianul orădean.
Chiar dacă timişorenii ne-au cam bătut cu regularitate în ultimii ani, CSM Oradea s-a impus în turul actualei ediţii a Ligii Naţionale chiar la Timişoara, scor 83-74. Raportul forţelor dintre cele două protagoniste pare să se fi schimbat în favoarea orădenilor. Antrenorul Cristian Achim atrage însă atenţia asupra dificultăţii deosebite a dublei manşe cu BC Timişoara. „Nu se poate face nicio conexiune între victoria noastră din turul campionatului şi jocurile pe care urmează să le disputăm în Cupa României. Timişoara are alt antrenor, alţi jucători, altă filozofie şi abordare a jocului. Noi trebuie să fim foarte concentraţi pentru că ne aşteaptă două meciuri cu adevărat grele”, a declarat Cristian Achim. Într-adevăr, BC Timişoara nu prea mai seamănă cu echipa din startul turului. Timişorenii au schimbat patru jucători în perioada de iarnă sub comanda noului lor antrenor, Dragan Petricevic. La ora actuală, „leii din banat” dispun de nu mai puţin de opt jucători străini în lot.
CSM Oradea nu a operat nicio modificare în lotul cu care a terminat turul pe locul secund în Liga Naţională (cu un meci mai puţin disputat). Echipa noastră vizează evident victoria şi accederea la turneul Final Four al Cupei României. „Întâlnim un adversar cu tradiţie şi cu rezultate foarte bune în Cupa României, dar acest lucru trebuie să ne motiveze suplimentar. Ne propunem să ne calificăm la turneul Final Four. Aşteptăm suporterii la sală, pentru că echipa noastră are nevoie în continuare de sprijinul inimoşilor săi suporteri, aşa cum s-a întâmplat şi până acum”, a declarat managerul CSM Oradea, Şerban Sere.
Taguri: baschet masculin, bc timisoara, csm oradea, cupa romaniei

References: CSM 

CSM 
 CSM 
 CSM 

CSM 
 CSM 
 csm